"गल्ल ए ऐ, जे हसलगंज दे हरखू तेली दी कंजूसी दे बारे च ते सब जानदे न।... चलित्तर करमकार जां राम जानै कुन हा, ओ इक दिन दपैह्री उसदे दरबाजे पर आया। उस पानी पीने गी मंगेआ तां सुनने च आया जे उनें पानी दा मुल्ल मंगेआ। पर शाह्नी गलांदी ऐ जे, "हट्टी पर रुट्टी खाई-पीयै ते चूट्टी करिया चली पेआ तां में पैसे मंगे। तां गलान लगा, तेरे घर गलास पानी पीङ तां उसदे वी पैसे मंगगी?-भाई अस बी सुनी सुनाई सुना करने आं। असल गल्लै दा इक दौं दिनें च आपूं पता लगी जाग।... सुनने च आया ऐ, जे अजादी दे उत्सव आली राती; प्हाड़िआ घोड़े पर सोआर होइयै ते दस-बारां आदमी साथें-लेई करी आया। ते औंदे सार गै बोलेआ:- "कुत्थें ऐ शाह्नी?... पूड़िआं पका... ऐं? पकागी किंया नेईं? हत्थै च बंदूकां लेदे दौं दौ आदमीं शाह्नी दे सज्जै-खब्बै तेआर खड़ोते दे हे। हरखू शाह् गी चौकी पर बठाइऐ चबक्खी दा उसगी घेरी लेआ ते बोले-रमैण पढ़। उदे दौ आदमी ग्रां च जाइयै लोकें गो आखदे न अस हरखू शाह् दी कुड़ी दिक्खन आए आं।... लो होंदे होंदे सारा कम्म ‘फिनिस’। जित्थें जित्थें गत्त कड्डियै दब्बे दा हा, सब पुट्टी लेआ। इक थार गत्त पुट्टियै डाकुएं गलाया--’होर कड्ड बुड्डेआ।’ नेईं तां मित्ती दा तेल सुट्टयै फूकी देओ इसगी।’ शाह्नी सारी रात पूरियां तलदी ते मठेआई बनांदी रेही। शाह्नी बिच बिच दोहाई दिंदी रेई--’ऐ बेटा, तीर्थ करे खातिर... कुछ छोड़ दिहड।" उसी इक हजार रपे उनें देई छोड़े। हरखू शाह् गी गलाया, तूं अट्ठें बरेंह थमां इकै धोती लाई दो ऐ, तुगी रपे दी केह् लोड़ ऐ? सुनेआ जनानिएं गी उने हत्थें नेईं छूता, पर जंदे दौं खून करी गे।